પછીનો પોણો કલાક અમે આગળ પાછળનો આખો પ્રદેશ ખૂંદી વળ્યા પણ પન્નાલાલ ક્યાં સંતાઇ ગયો એની ખબર ના પડી. સફારી સમયે કોઈ બીજી જીપ્સી તમારા પાસેથી પસાર થાય તો ડ્રાઈવર અને ગાઈડ એકબીજાને કોઈ કોલ મળ્યાની જાણકારી લઈ લે. સફારીના અંતે અમને જાણવા મળ્યું કે આખા ખિતૌલી ઝોનમાં સોળમાંથી બે જ ગાડીને વાઘ જોવા મળ્યો. આ સાંભળી અમને અહેસાસ થયો કે અમે કેટલા લકી હતા, અને મારા મુખ પર એક સંતોષભર્યું સ્મિત ફરી વળ્યું.